Saatavuusongelmia on koko maassa pienistä kyläkaupoista marketeihin. Tavarantoimittajat tekevät kaikkensa vastatakseen rajuun kysyntään.

Helle on saanut suomalaiset hamstraamaan pullotettua juomavettä jopa siinä määrin, että jotkut vähittäiskaupat joutuvat myymään ei oota. Saatavuuskatkoksia on ollut koko maassa.

– Tällä hetkellä eletään niin sanotusti kädestä suuhun. Tilanne on aika kriittinen. Tavarantoimittajat eivät pysty toimittamaan tuotteita sitä tahtia kuin meiltä lähtee tilauksia, S-ryhmän valikoimapäällikkö Kari Häsä kertoo.

Mitä pienemmästä kyläkaupasta on kyse, sen vähemmän kauppiaalla on säilytystilaa. Kun puskurivarastoja ei voi pitää, tuotteet hupenevat nopeasti.

Myös Keskon osto- ja myyntipäällikkö Tiina-Liisa Nirhola tunnistaa ongelman.

– Tavarantoimittajat tekevät kaikkensa, ja tuotanto pyörii koko ajan täydellä teholla. Pieniä saatavuusongelmia alkoi ilmetä jo toukokuun puolella, kun ensimmäiset helteet tulivat.

Tavarantoimittajat tekevät puskurivarastoa jo hyvissä ajoin ennen toukokuuta. Niin tänäkin vuonna. Samaan aikaan saatiin kuitenkin ensimmäiset helteet. Tuotteet menivät myyntiin, eikä varastoja jäänyt.

– Tilanne on siinä mielessä ikävä, että kaikki tavara, mitä saadaan, myös myydään hyvin nopeasti kaupoista kuluttajille. Perusvarastoa ei ehdi muodostua, Nirhola kertoo.

Ongelmat kasaantuvat tiettyihin kauppoihin

S-ryhmän Häsän mukaan puutteet ovat usein kasaantuneet tiettyihin ruokakauppoihin.

– On ollut tilanteita, joissa jotkut kaupat saavat lisää tuotteita, jotkut eivät. Kaikkia kohdellaan tasapuolisesti, mutta jossain vaiheessa tuote on voinut vain loppua kesken varastokeräystä.

Tavarantoimittajien laiterikot ovat lisänneet hellekesän ongelmia.

– Pieniä laiterikkoja on ollut, koska tuotanto käy koko ajan kovilla. Niistä taas on aiheutunut muutamien päivien toimituskatkoksia, jotka kyllä näkyvät etenkin sitten pienempien kauppojen hyllyissä, Häsä kertoo.

Jo kahden päivän toimituskatkos voi tyhjentää pienten ruokakauppojen juomahyllyt, kun taas isompien marketien puutteet eivät välttämättä näy kuluttajalle.

Tavarantoimittaja: ”Hyvin poikkeuksellinen kesä”

Lähdevesiyritys Finn Springin kahden tuotantolaitoksen pihalta lähtee joka päivä matkaan noin 30 rekkalastillista lähdevesituotteita. Yritys on Suomen suurin lähdevesien pullottaja noin 80 prosentin markkinaosuudella.

Yrityksen hallintojohtaja Virpi Ali-Haapala arvioi, että vähittäiskauppojen juomavesihyllyt eivät täysin tyhjiä tälläkään hetkellä ole – kaikesta huolimatta.

– Puutteita juomahyllyillä sen sijaan aivan varmasti on. Ei toimituskatkoja, vaan puutteita, hän täsmentää.

Finn Springin tuotantomäärät ovat Ali-Haapalan mukaan tällä hetkellä korkeammat kuin koskaan ennen.

Se ei siltikään riitä, hän sanoo, sillä viiveitä syntyy, eikä kaikkia tilattuja määriä ole pystytty toimittamaan. Ei siitäkään huolimatta, että yritys on kahden viime vuoden ajan tehnyt kapasiteettiinsa merkittäviä investointeja.

– Oletimme, että tälle vuodelle olisi jäänyt niin sanottua ylijäämäkapasiteettiakin. Niin ei nyt tapahdu, koska tämä hellekesä on ollut hyvin poikkeuksellinen. Koko kapasiteetti käytössä kaikilla linjoilla käytössä, Ali-Haapala kertoo.

Finn Spring on reagoinut rajusti kasvaneeseen kysyntään kaikin mahdollisin keinoin. Lisäinvestoinneillakaan ei Ali-Haapalan mukaan voisi korjata tilannetta niin, että vaikutukset näkyisivät välittömästi.

– Kapasiteettia ei saa enää lisättyä tuotantoteknisillä keinoilla.

Yritys on joutunut jättämään joitakin erikoistuotteita kokonaan valmistamatta.

– Päädyimme siihen, että ajamme nyt isoja, pitkiä sarjoja massatuotteita. Sillä tavoin saavutetaan maksimikapasiteetti ja -tavaramäärä. Näitä tuotannollisia muutoksia on tehty pitkin kevättä ja kuluvaa kesää, Ali-Haapala sanoo.

Finn Spring valmistaa laajasti myös kivennäisvesiä ja vichy-vesiä. Niiden osuus tuotannosta on merkittävä. Yritys pullottaa oman SPRING-tuotemerkkinsä lisäksi juomia asiakkaiden omilla merkeillä.